Fico, Robert, podpredseda NR SR (2010-12-16):
Vážený pán podpredseda, vážené dámy a páni, vo svojom vystúpení nebudem reagovať... (Ruch v sále.) ... vo svojom vystúpení nebudem reagovať ani na jedno jediné vystúpenie poslancov Národnej rady z tejto diskusie. (Reakcia z pléna.) Chcel by som na úvod k problematike diaľnic povedať nasledovné veci. Pri schvaľovaní – a obraciam sa teraz na podpredsedu vlády a ministra dopravy pána Figeľa – pri schvaľovaní programového vyhlásenia vlády sme jednoznačne vyhlásili za stranu SMER – sociálna demokracia, že sme pripravení podať vláde Slovenskej republiky a vládnej koalícii pomocnú roku všade tam, kde pôjde o národnoštátne záujmy Slovenskej republiky. Myslím si, že výstavba diaľnic a rýchlostných komunikácií sú národnoštátne záujmy Slovenskej republiky, a preto sa obraciam na pána ministra a podpredsedu vlády, pretože je tu teraz jediný zástupca vlády Slovenskej republiky, a oficiálne mu oznamujem, že pokiaľ predložíte návrhy zákonov, opatrenia, ktoré budú smerovať k naštartovaniu a k urýchleniu výstavby diaľnic a rýchlostných komunikácií, SMER – sociálna demokracia takéto zákony podporí. My nebudeme robiť z problematiky diaľnic nejakú politickú súťaž a myslím si, že úlohou dnešnej mimoriadnej schôdze Národnej rady Slovenskej republiky bolo práve začať túto diskusiu a možno vytvoriť aj na vás tlak, pán minister, ako aj na vládu Slovenskej republiky, aby ste takéto návrhy čo najrýchlejšie predložili. Samozrejme, že sme politická strana s úplne rozdielnymi pohľadmi na svet, na všetko nemôžeme mať rovnaký názor, ale ja dúfam, že výstavba diaľnic a rýchlostných ciest nie je ani ľavicová, ani pravicová, ani liberálna, pretože Slovensko tieto cesty skutočne potrebuje. V roku 2009, keď prišla na Slovensko svetová hospodárska kríza, sme si uvedomili jednu dôležitú vec a tá spočívala v tom, že veľké verejné investície sme považovali za dôležitý nástroj v boji proti kríze a za nástroj, ktorý mal zabezpečovať hospodársky rast. Nemali sme ďalšie zdroje v štátnom rozpočte a ani neboli zdroje z európskych fondov, ktoré by umožňovali také tempo výstavby diaľnic, ako sme si možno sami predstavovali, a preto sme sa rozhodli, že pristúpime k organizovaniu PPP projektov, k získavaniu finančných prostriedkov, akumulácii zdrojov zo súkromného sektoru, čo sa nám určite aj podarilo. Rozdiel medzi nami v sociálnej demokracii a v pravicovej vládnej koalícii je v tom, že my veríme vo verejné investície, veríme v investície preto, lebo určite podporujú hospodársky rast. Aj preto sa išlo do výstavby atómovej elektrárne, dostavby v Mochovciach. Aj preto je pripravený projekt slovensko-český, pokiaľ ide o atómovú elektráreň v Jaslovských Bohuniciach, aj preto sa realizovali veľké rekonštrukčné práce, ako napríklad Bratislavský hrad, ale najmä aj preto sme išli do veľkých projektov, ako napríklad je rýchlostná komunikácia medzi Nitrou a Zvolenom. A preukázalo sa, že táto politika je správna, pretože v júni 2010 malo Slovensko najvyšší hospodársky rast v rámci Európskej únie. Vy ste sa rozhodli v pravicovej koalícii ísť opačnou cestu. Hovoríte o tom, že veľké verejné investície sú výdavky a podľa pravice výdavky treba škrtať, výdavky treba neustále odstraňovať. Skôr idete cestou úsporných balíčkov a sami priznávate, že to bude mať negatívny vplyv na hospodársky rast. Dobre, je to legitímne rozhodnutie. Musíme konštatovať, že začína dochádzať k poklesu hospodárskeho rastu, a sami uvádzate, že v roku 2011 bude hospodársky rast nižší, ako bol v roku 2010. Chcem by som využiť túto príležitosť – a dúfam, že tak urobia všetci poslanci Národnej rady Slovenskej republiky –, aby som poďakoval všetkým tým, ktorí aj teraz v tomto náročnom počasí napríklad pracujú na komunikácii R1 medzi Nitrou a Zvolenom. A oni musia pracovať, pretože je to PPP projekt, ktorý – ako už bolo niekoľkokrát povedané – bol vyhlásený za najlepší infraštrukturálny projekt v rámci celej Európy za rok 2009. Sú tam prísne sankcie a musí byť táto diaľnica dokončená v termíne na konci leta 2011. Myslím si, že títo ľudia naše poďakovanie si určite zaslúžia, pretože robia od rána do večera, robia v noci, robia v teple, v zime, v daždi a vo vetre. Keby týchto ľudí nebolo, tak nemáme šancu pokračovať v týchto projektoch. (Potlesk.) Rozhodnutie ísť cestou PPP projektov, ako som už uviedol, bolo motivované predovšetkým tým, že my veríme vo verejné investície a vplyv týchto verejných investícií na hospodársky rast. Nie je celkom pravda, čo sa hovorilo o dvoch balíkoch PPP, ktoré boli zastavené. Pán minister určite potvrdí, že tak v prípade projektu, ktorý sa týka 75 kilometrov medzi Ružomberkom, alebo teda Dubnou Skalou a Prešovom, ako aj v prípade tunelov v okolí Žiliny došlo k významným prípravných prácam, ktoré musia byť predsa preplatené. Robili sa zemné práce, robilo sa klčovanie stromov, robili sa ďalšie úpravy a čakalo sa na finančné uzatvorenie týchto dvoch projektov... (Prerušenie vystúpenia predsedajúcim.)